‘กสิกรไทย’ในลาวจ่อเปิดสาขาเพิ่ม
กสิกรไทย สปป.ลาว ธุรกิจไปได้สวย ปีนี้ตั้งเป้าขยายสินเชื่อ 1,500 ล้าน และเตรียมเปิดสาขาแรกภายในปีนี้
17 พ.ค. 2559

กสิกรไทย สปป.ลาว ธุรกิจไปได้สวย ปีนี้ตั้งเป้าขยายสินเชื่อ 1,500 ล้าน และเตรียมเปิดสาขาแรกภายในปีนี้
นายพัฒนพงศ์ ตัณฑ์สมบุญ ผู้ช่วยกรรมการผู้จัดการ ธนาคารกสิกรไทย เปิดเผยว่า ภายหลังจากธนาคารกสิกรไทยได้ตั้งธนาคารกสิกรไทย สปป.ลาว ซึ่งเป็นธนาคารท้องถิ่นมาครบ 1 ปี ปรากฏว่ามีผลดำเนินงานดีเกินคาดหมาย โดยปีนี้ตั้งเป้าขยายเงินฝากเป็น 1,200 ล้านบาท ยอดสินเชื่อรวมเป็น 1,500 ล้านบาท หรือเพิ่มขึ้นถึง 250% มีปริมาณธุรกรรมการค้าระหว่างประเทศอยู่ที่ 9,000 ล้านบาท และวางแผนจะขยายช่องทางการให้บริการ โดยจะเปิดสาขาเพิ่มอีก 1 สาขา ที่ถนนลานช้าง เมืองจันทบุรี นครหลวงเวียงจันทน์ ภายในปีนี้
ทั้งนี้ ในปีที่ผ่านมาธนาคารมียอดเงินฝากประมาณ 760 ล้านบาท ยอดสินเชื่อเพื่อลูกค้ารายย่อยและธุรกิจรวม 425 ล้านบาท และมีปริมาณธุรกรรมการค้าระหว่างประเทศอยู่ที่ประมาณ 8,000 ล้านบาทโดยให้บริการทางเงินทั้งกลุ่มลูกค้าธุรกิจและลูกค้าบุคคล อาทิ บริการโอนเงินระหว่างประเทศจากธนาคารกสิกรไทย สปป.ลาว ไปยังสาขาของธนาคารกสิกรไทยในประเทศไทย ที่สามารถรับเงินได้ภายในวันเดียว บริการเงินฝากในสกุลเงินท้องถิ่นและสกุลเงินต่างประเทศ การให้สินเชื่อสามสกุลเงิน ได้แก่ กีบ เหรียญสหรัฐ และบาท บริการที่ปรึกษาและจับคู่ธุรกิจแก่นักลงทุนจากไทยและต่างชาติ ที่สนใจทำการค้าการลงทุนในลาว
นายพัฒนพงศ์ กล่าวว่า ภาพรวมเศรษฐกิจของลาวยังขยายตัวได้ดี ลูกค้ายังมีความต้องการสินเชื่อเพื่อขยายและหมุนเวียนธุรกิจ โดยเฉพาะการค้าชายแดน ปัจจุบันไทยเป็นประเทศคู่ค้าอันดับ 1 ของลาว โดยในปี 2558 มีมูลค่าการค้าระหว่างกันสูงถึง 193,200 ล้านบาท เติบโต 10.08% จากปีก่อนหน้า โดยเป็นการค้าชายแดนในสัดส่วนสูงถึง 90% ซึ่งหากสามารถดึงธุรกรรมบางส่วนเข้าสู่ระบบธนาคารพาณิชย์ได้ ก็น่าจะเพิ่มโอกาสทางธุรกิจและช่วยขยายการค้าระหว่างสองประเทศได้
นอกจากนี้ ธนาคารพร้อมร่วมพัฒนาบุคลากรโดยจัดโครงการรับนักศึกษา สปป.ลาว ร่วมฝึกงานกับธนาคารกสิกรไทยที่กรุงเทพมหานคร เพื่อเรียนรู้ด้านการเงินและการธนาคาร
“ธนาคารจะเพิ่มบทบาทในการสนับสนุนและเชื่อมโยงลูกค้าธุรกิจในการให้คำปรึกษา การจับคู่ธุรกิจ การให้สินเชื่อ โดยเฉพาะธุรกรรมการค้าระหว่างลาวและไทย รวมถึงบริการพิเศษสำหรับลูกค้าบุคคลที่มีสินทรัพย์สูง โดยการเปิดเดอะ วิสดอม เลานจ์ ซึ่งกสิกรไทยจะเป็นธนาคารแรกที่เปิดให้บริการในลาว” นายพัฒนพงศ์ กล่าว